和劉判官喜雪
作者：吳芾
朝代：宋

paragraphs: 濫把州麾奉北堂，自慚政術非龔黄。
年豐物阜天所賜，容我養拙山水鄉。
今朝瑞氣俄融結，散作飛花應時節。
萬家疫癘一掃除，盡道年時無此雪。
幕中佳士欣得公，筆端能與造化通。
乃知冰柱有家法，寡和未饒歌郢中。
一望瓊瑶迷四境，我復白頭臨絕頂。
要須相與作春溫，共向尊前拚酩酊。